정조 0년 · 목
狀啓以爲。臣等一行。本年六月十八日。始到北京。當日詣禮部。呈各項文狀。則漢侍郞李宗文祗受而皇帝已於前月。往留熱河故。表奏文。自禮部付撥轉達。還下內閣。翻淸更奏之際。自致遲延。同月二十九日。始爲批發。皆以察例具奏。循例下該部。而追崇奏文。則以太學士會同該部議奏。別爲題下。留京內閣舒赫德等。與禮部諸堂。當合坐會議。而會議前數日。自禮部招致首譯李湛。以追崇之請。當在承襲之後。今者一時竝請。事涉如何。且在本朝。亦無可據之例云故。臣等以 宗廟之禰位。不容暫曠。 先王之遺敎。不可不遵。且在 明朝。累有已行之例等語。書給首譯。使之往對。則禮部郞官以爲。言簡而意盡。當據此往告于諸堂云。其後又爲馳通於在館通官。以 王妃金氏。於故世子。爲 生母與否。問於該國使臣。卽令來報云故。臣等以故 世子卽 靖嬪李氏誕生。而 王妃徐氏取而子之。具在行狀中云云。則仍無更問之事。而閣部會議之後。臣等使首譯周旋。謄見單本。則引例據義。直請准許。而奏稿。到于熱河。則陪從閣臣于敏中以爲。此事須令恩出於上。在下惟當駁議以俟。一邊通議於留京內閣。直以其意。改撰以奏。而今月十二日皇旨隨下。特許准請。毋論其直請與駁議。封典順成。惟是萬幸。弔祭及承襲覆奏。俱以依議批下。齎來方物。亦以軫念之意。特令移准於來年正貢。同月二十一日無弊交庫。皇帝前後批諭及閣部議奏初本改本二度。禮部題奏三度。竝皆開錄于後。以備乙覽。諡號則自內閣撰擬。而 大行大王諡號。以莊順擬定。履正志和曰莊。和比于理曰。順眞宗大王諡號。以恪愍擬定。溫恭朝夕曰恪。使民悲傷曰愍。咨付於臣等之行。此外事情。則平定兩金川之後。已於五月初一日。加上皇太后徽號。頒赦天下。而禮部以朝鮮則姑寢頒赦。以待封勅之意。題稟依施會議。批下後。始差出勅使。以散秩大臣副都統萬復。內閣學士兼禮部侍郞嵩貴。爲正副使。弔祭封典頒赦等項。兼付於一勅。似於開月念間起程。而乾隆十三年。因太學士傅恒等所奏。中外印信。俱以淸書篆字。改鑄改頒。而外藩則留俟該國承襲之時。改鑄頒發於封勅之行。所有舊印。該勅回時。使之收還事。已成定例故。今番勅行。因禮部具奏。新鑄金印。當爲齎往云。臣等使事告竣。仍於本月二十六日。詣午門領賞。而至於例宴。則遵照甲辰前例。稟承皇旨。不爲設行。而以素饌送至館內。二十七日領受回咨文七度。二十八日仍爲起程。而臣致仁軍官徐命亮。臣昌順軍官鄭趾彬。譯官金致瑞。授狀啓。當日先爲發送。○奉旨。朝鮮 國王大行大王御諱謹守藩封。五十餘年。恭順事上。慈愛撫民。深爲可嘉。忽聞患病溘逝。朕心不勝軫惻。應得恤典。著察例具奏。該部知道。欽此。 ○方物表文奉旨。覽奏進貢方物。具見悃忱。該 國王奄逝。朕心方切痛惻。這所進禮物。不必收受。若仍令其帶廻。未免徒滋往返。著留收貯。准作來年正貢。以示朕體恤之意。該部知道。欽此。○禮部會議草本。太學士臣舒赫德。協辦大學士公臣阿桂。協辦大學士臣程景伊。禮部正堂臣曺秀先。左堂臣李宗文。右宗臣沈初等謹題。爲遵旨會議事。禮科抄出朝鮮國王妃金氏奏文云云等因。於乾隆四十一年四月十九日題。六月二十九日奉旨。大學士會同該部議奏。欽此。欽遵抄出到部。臣等伏査雍正三年。該國王請封其子眞宗大王御諱。爲 世子。又乾隆二十八年。該 國王請封其子思悼世子睿諱之子爲世孫。俱經覆准在案。我皇上加恩外服。用繼藩封。俾得建立儲嗣。以定國本而繫人心。柔遠之典。至優極渥。今該 國王大行大王御諱薨逝。 王妃金氏奏請册封世孫。御諱承襲 國王。復以已故 世子。眞宗大王御諱請追賜爵諡。及故 世子婦趙氏誥命。査外藩國王。已故世子竝世子之婦。向無追封賜諡之例。原未便以榮及泉鄕之私。乖夫典禮。但據該國王妃金氏所奏。故 世子眞宗大王御諱係屬長子。先受誥命。已正 宗統。當在禰位。 先臣王在世時。以爲 宗廟繼序之禮。不宜以祖當禰。與國中文武諸臣議定。以世孫御諱繼其後。及至臨 薨之際。又屢以欽請皇朝。追擧封典。叮嚀付囑遺意。仰請乞恩。情詞懇切。且檢査明史該國列傳內。載成化十年追贈成宗大王御諱父世子德宗大王御諱爲 國王。諡懷簡。母韓氏爲 王妃之事。幷康熙五十九年。有追贈沈氏爲 王妃之案。雖一則事同而時異。一則時同而事非。要皆准乎天理。酌乎人情折衷一是。所有該國 王妃金氏奏請追賜故 世子爵諡及故 世子婦趙氏誥命應否。俯如所請。俾該國統序以承。 祖禰以正。恭俟命下。臣部遵奏施行。臣等未敢擅便。謹奏請旨。○改本。該臣等査得雍正三年。該 國王大行大王御諱請封其子眞宗大王御諱爲 世子。又乾隆二十八年。請封其子思悼世子睿諱之子御諱爲世孫。俱經覆准在案。是我皇上加恩外服。用繼藩封。柔遠之典。無微不至。今該 國王大行大王御諱薨逝。王妃金氏奏請册封世孫。御諱承襲國王。復以故世子眞宗大王御諱請追賜爵諡。及故 世子婦趙氏誥命。據該國 王妃金氏所奏。故 世子係屬長子。先受誥命。已正 宗統。當在禰位。 先臣王在世時。以爲 宗廟繼序之禮。不宜以祖當禰。與國中文武諸臣議定。以世孫繼其後。及至臨 薨之際又屢以欽請皇朝。追擧封典。叮嚀付囑遺。意仰請乞恩。情詞懇切。但査外藩國王。已故世子竝世子之婦。向無追封賜諡之例。乾隆二年。又將眞宗大王御諱之弟思悼世子睿諱封爲 世弟。現在請襲之世孫。御諱係已故 世子思悼世子睿諱之子。竝非該 世子眞宗大王御諱所出。與請封之例。亦屬不符。應將該 王妃奏請。追賜故 世子眞宗大王御諱爵諡及故 世子婦趙氏誥命之處毋庸議。臣等未敢擅便。謹題請旨。○七月十四日抄得十二日奉旨。朝鮮 國王大行大王御諱已故長子。眞宗大王御諱前經封爲 世子。因其 早逝。未及 襲爵。今該國 王妃金氏。請以世孫御諱襲封國王。因爲故 世子眞宗大王御諱陳請追賜封典。照例議駁固是。但念其以 宗統繼序爲請。情詞懇切。揆之禮制事屬可行。著加恩照所請。給予爵諡誥命。該部遵照辦理。以示朕優䘏藩封之意。欽此。○禮部題奏。臣部査雍正二年十月內。朝鮮國 僖順王妃金氏奏稱。 國王景宗大王御諱薨逝。請册 世子大行大王御諱承襲國王。 妻徐氏爲 王妃。査例題請。頒詔誥勅。遣正副使各一員前往。行勅封禮。賜王黑色狐皮裀一件。三等貂皮百張。馬一匹。各色縀共十疋。內有大蠎縀二疋。四團補縀二疋賜王妃各色縀紗紬共三十疋等因在案。該臣等議得。故朝鮮 國王大行大王御諱之孫。御諱先於乾隆二十八年四月內。准該 國王具奏請封爲世孫。欽奉諭旨。交臣部詳核覆奏奉旨。准照所請。封爲世孫在案。今該國 王妃金氏。請以御諱承襲國王妻金氏爲王妃等語。應請照例頒詔勅。封世孫御諱爲國王。妻金氏爲王妃。俟命下之日。詔誥勅由內閣撰擬。所頒賜朝鮮國王御諱及其妃金氏禮物等項。於該部院衙門移取。臣等未敢擅便。謹題請旨奉旨。依議照得。定平兩金川。大功告成。例應遣使頒詔朝鮮。但査該 國王現在薨逝。將來册封賜恤。應遣大臣前往。若復遣使頒詔。未免滋擾外藩。臣等酌議。請將頒發朝鮮詔旨。卽交封王使臣。一竝帶往。是否有當。伏俟欽定奉旨。所奏甚是欽此。該臣等議得。朝鮮 國王薨逝。例應致祭一次。竝賜諡號。所有香帛祭品及折價銀兩等項。自戶工二部移取。祭文翰林院撰議。諡號由內閣具題。査康熙十三年。朝鮮 國王顯宗大王御諱薨逝。五十九年朝鮮國王肅宗大王御諱薨逝。具蒙恩加祭一次。用祭文二道。除鋃壺鋃爵照例備辦外。其香帛及牛犢折價鋃兩。均加一倍給與。又雍正二年。朝鮮 國王景宗大王御諱薨逝。照例致祭一次。奏准所有䘏典。卽交與册封 嗣王之正副使帶往等因各在案。今朝鮮國王大行大王御諱薨逝。應請照例致祭一次。恭俟命下臣部。行文各該衙門。遵照辦埋。至所給諡號。交內閣具題請旨。所有䘏典。照例交與册封嗣王之正副使帶往。臣等未敢擅便。謹題請旨。謹將致祭朝鮮 國王品物。開列於后。檀香一炷。帛一疋。鋃壺一把重二十兩鋃爵三隻每隻重四兩。白綾六疋。白紡絲六疋。藍紡絲二疋。牛犢一隻。以下五項。共折價鋃二百兩。羊二隻。猪二口。桌席二十張。酒二罈。